ليپسيس ماݣنا

ليپسيس ماݣنا ؤلا ليپكيس ماݣنا ؤلا ليپتيس ماݣنا ؤلا لبدة لكبيرة (ب لّاتينية Lepcis Magna ؤلا Leptis Magna، ب لبونيقية  لپق ؤلا  لپقي، ب لعربية لبدة الكبرى) هيّا مدينة أترية كاينة دابا ف مدينت الخمس ف ليبيا، ف لفم ديال وادي لبدة. ليپسيس كانت من بين أهم لمدون ديال شمال إفريقيا تحت سّيطرة ديال لقرطاجيين ؤ موراهوم نّوميديين، عاد رّومان. طاحت موراها ف يد لڤنداليين ؤ تعرّضات ل هجمات كتيرة، آخير وحدة من طاراف لݣيش د لمسلمين ف لقرن سّابع لي موراها تهجرات بشكل نيهائي.

ليپتيس ماݣنا هيّا لمدينة لي تزاد ؤ كبر فيها لإمبراطور رّوماني سيپتيميوس سيويروس ، لي كانت لوغتو د لم هيّا لبونيقية، ؤ هيّا أكتر موقع أتاري ف شمال إفريقيا لي تّحفض مزيان ؤ بقا لبني ديالو واقف ؤ مصون.

 تاريخ 
 تأسيس 
ليپتيس كانت ديجا تأسسات معا لّخر ديال لقرن سّات قبل لميلاد ؤ كانت موقع ديال تّيجارة لفينيقية. علا حساب سالوستيوس، تّأسيس كان من طاراف بحّارة من صيدا لي دابا كاينة ف لوبنان ، لي كانو هربو من شي صداع كان طاري ف مدينتهوم. پلينيوس لقديم ؤ سيليوس إيطاليكوس ب لموقابيل ݣالو بلي لبحارة كانو من مدينت صور لّبنانية. هاد لمطايفة مابين صيدا ؤ صور علا شكون فيهوم أسسات موستعمارات ف لبحر دّخلاني كان كيطرا بزاف، ؤ شي مرات حتا مدون "فينيقية" خرة بحال بيروت كانت كاتدخل فيه، ؤ عندو أبعاد سياسية لي ماكاتعتامدش ب ضّارورة علا حقايق تاريخية. ف لواقع، بزاف د لحرايفية د تّاريخ كيعتاقدو بيلا قرطاج هيا لي أسسات لمدينة د ليپتيس، ؤ كاين ݣاع حتيمال بلي هيّا ف لأصل مدينة محلية أسسوها لأمازيغ، بحال بزاف د لمدون لي تمات لفينقة ديالها ف شمال إفريقيا.

 لفترة لقرطاجية ؤ نّوميدية 
معا لبدية ديال لقرن تّاني ق.م كانت ليپتيس ديجا تابعة ل قرطاج، ؤ موراها طاحت ف يد نّوميديين بعد لحملة لعسكارية ديال لماليك ماسينيسا.

ف لحروب د يوغرطن (112 تال 105 قبل لميلاد)، لّيپتيسيين غادي يكونو ف صّف ديال رّومان ضد لماليك يوغرطن. مي ف لحرب لأهلية رّومانية د 40 قبل لميلاد، غادي يكونو معا نّوميديين ؤ لپومپيين. علا حساب لمؤريخ رّوماني سالوستيوس، لأمازيغية حتا هيّا كانت مهضورة ف ليپتيس، بسباب جّواج ديال لّيپتيسيين معا نّوميديين، ولاكين تّقاليد ديالها لبونيقية ماتأتروش ب هادشي ، حيت كانت بعيدة علا لعاصيمة د نوميديا سيرتا.

 لفترة رّومانية 
ف لفترة رّومانية، حافضات ليپتيس ماݣنا علا تّقاليد ؤ لّوغة ديالها لبونيقية (لفينيقية لغربية) حتال لقرن تّالت لميلادي، كيما كيبينو عاداد د شّواهد تّاريخية ؤ لأركيولوجية، بحال شّقفات د لفلوس ؤ نّقيشات ف لبني، ؤ حتا تّسيير لإداري ؤ لمناصب، بحال لمنصب د شوفيط لي بقا مستامر من لفترة لقرطاجية.

 مصادر 


تصنيف:مدون أترية ف ليبيا
تصنيف:قرطاج
تصنيف:مقالات فيها مصدر و 3000 بايت